CELEX: 32019D0129(03)
Language: ro
Date: 2019-01-24 00:00:00
Title: Decizia de punere în aplicare a Comisiei din 24 ianuarie 2019 privind publicarea în Jurnalul Oficial al Uniunii Europene a cererii de aprobare a unei modificări care nu este minoră a unui caiet de sarcini al unui produs, menționată la articolul 53 din Regulamentul (UE) nr. 1151/2012 al Parlamentului European și al Consiliului, în ceea ce privește denumirea „Antequera” (DOP)

29.1.2019   
               
               
                  RO
               
               
                  Jurnalul Oficial al Uniunii Europene
               
               
                  C 36/24
               
            
         DECIZIA DE PUNERE ÎN APLICARE A COMISIEI
         din 24 ianuarie 2019
         privind publicarea în Jurnalul Oficial al Uniunii Europene a cererii de aprobare a unei modificări care nu este minoră a unui caiet de sarcini al unui produs, menționată la articolul 53 din Regulamentul (UE) nr. 1151/2012 al Parlamentului European și al Consiliului, în ceea ce privește denumirea „Antequera” (DOP)
         (2019/C 36/08)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 50 alineatul (2) litera (a) coroborat cu articolul 53 alineatul (2),
         întrucât:
         
                     (1)
                  
                  
                     Spania a trimis o cerere de aprobare a unei modificări care nu este minoră a caietului de sarcini al produsului „Antequera” (DOP), în conformitate cu articolul 49 alineatul (4) din Regulamentul (UE) nr. 1151/2012.
                  
               
                     (2)
                  
                  
                     În conformitate cu articolul 50 din Regulamentul (UE) nr. 1151/2012, Comisia a examinat cererea și a ajuns la concluzia că aceasta îndeplinește condițiile stabilite în regulamentul respectiv.
                  
               
                     (3)
                  
                  
                     Pentru a se permite depunerea de acte de opoziție în conformitate cu articolul 51 din Regulamentul (UE) nr. 1151/2012, cererea de aprobare a unei modificări care nu este minoră a caietului de sarcini, menționată la articolul 10 alineatul (1) primul paragraf din Regulamentul de punere în aplicare (UE) nr. 668/2014 al Comisiei (2), inclusiv documentul unic modificat și trimiterea la publicarea caietului de sarcini relevant al produsului cu denumirea înregistrată „Antequera” (DOP), ar trebui publicată în Jurnalul Oficial al Uniunii Europene,
                  
               DECIDE:
         
            Articol unic
            Cererea de aprobare a unei modificări care nu este minoră a caietului de sarcini al produsului, menționată la articolul 10 alineatul (1) primul paragraf din Regulamentul de punere în aplicare (UE) nr. 668/2014, inclusiv documentul unic modificat și trimiterea la publicarea caietului de sarcini relevant al produsului cu denumirea înregistrată „Antequera” (DOP), figurează în anexa la prezenta decizie.
            În conformitate cu articolul 51 din Regulamentul (UE) nr. 1151/2012, publicarea prezentei decizii conferă dreptul de opoziție față de modificarea menționată la primul paragraf al prezentului articol în termen de trei luni de la data publicării prezentei decizii în Jurnalul Oficial al Uniunii Europene.
         
         
            Adoptată la Bruxelles, 24 ianuarie 2019.
            
               
                  Pentru Comisie
               
               Phil HOGAN
               
                  Membru al Comisiei
               
            
         
         
            (1)  JO L 343, 14.12.2012, p. 1.
         
            (2)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).
      
      
         
            ANEXĂ
            CERERE DE APROBARE A UNEI MODIFICĂRI CARE NU ESTE MINORĂ A CAIETULUI DE SARCINI AL UNEI DENUMIRI DE ORIGINE PROTEJATE/INDICAȚII GEOGRAFICE PROTEJATE
            
               Cerere de aprobare a unei modificări în conformitate cu articolul 53 alineatul (2) primul paragraf din Regulamentul (UE) nr. 1151/2012
            
            
               „Antequera”
            
            
               Nr. UE: PDO-ES-00327-AM03 – 19.3.2018
            
            
               DOP ( X ) IGP ( )
            
            1.   Grupul solicitant și interesul legitim
            
            
                        Consiliul de reglementare a denumirii de origine protejate „Antequera”
                     
                  
                        Carretera de Córdoba, S/N
                     
                  
                        29200 Antequera – Málaga
                     
                  
                        ESPAŇA
                     
                  
                        Tel. +34 952841451
                     
                  
                        E-mail: info@doantequera.org
                     
                  Consiliul de reglementare a denumirii de origine protejate „Antequera” este o organizație non-profit recunoscută de autoritatea competentă din statul membru ca autoritate de gestionare a denumirii de origine; această entitate reprezintă operatorii economici care au un rol în fabricarea produsului cu denumire protejată și respectă principiile democratice și de reprezentativitate pentru interesele economice și sectoriale pe care le acoperă, acordând o atenție deosebită intereselor minorităților, diversele interese fiind reprezentate în mod paritar.
            În plus, Consiliul de reglementare are capacitatea juridică de a depune prezenta solicitare de modificare, în conformitate cu legislația națională și, mai exact, cu articolul 13 alineatul (2) litera (a) din Legea 2/2011, din 25 martie, privind calitatea sectorului agroalimentar și a sectorului pescuitului din Andaluzia.
            2.   Statul membru sau țara terță
            
            Spania
            3.   Rubrica din caietul de sarcini care face obiectul modificării (modificărilor)
            
            
                        —
                     
                     
                        ☐
                     
                     
                        Denumirea produsului
                     
                  
                        —
                     
                     
                        ☒
                     
                     
                        Descrierea produsului
                     
                  
                        —
                     
                     
                        ☐
                     
                     
                        Aria geografică
                     
                  
                        —
                     
                     
                        ☐
                     
                     
                        Dovada originii
                     
                  
                        —
                     
                     
                        ☐
                     
                     
                        Metoda de obținere
                     
                  
                        —
                     
                     
                        ☒
                     
                     
                        Legătura
                     
                  
                        —
                     
                     
                        ☐
                     
                     
                        Etichetarea
                     
                  
                        —
                     
                     
                        ☐
                     
                     
                        Altele [de precizat]
                     
                  4.   Tipul modificării (modificărilor)
            
            
                        —
                     
                     
                        ☒
                     
                     
                        Modificare a caietului de sarcini al unei DOP sau al unei IGP înregistrate, care nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012
                     
                  
                        —
                     
                     
                        ☐
                     
                     
                        Modificare a caietului de sarcini al unei DOP sau al unei IGP înregistrate pentru care nu a fost publicat un document unic (sau un echivalent al acestuia), modificare ce nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012
                     
                  5.   Modificări
            
            Au fost modificate punctul B.3.) din caietul de sarcini al produsului, Caracteristici fizico-chimice și organoleptice ale uleiurilor, și punctul 3.2 din documentul unic. A fost actualizat caietul de sarcini la care trimite linkul care figurează în documentul unic.
            Parametrul fizico-chimic K270 (absorbanță la 270 nm) a fost modificat de la 0,15 la 0,18.
            Justificare: În cursul campaniilor precedente, s-a constatat că, pe măsură ce data recoltării a fost devansată datorită practicii de cultivare aplicate de operatorii înregistrați pentru producția de „Antequera” DOP în scopul obținerii unor uleiuri mai fructate și de calitate superioară, valoarea de K270 a crescut puțin. În cazul valorilor ridicate ale medianei atributului fructat, parametrul K270 este cel puțin egal cu limita superioară de 0,15 sau o depășește, fără însă a atinge limita prevăzută în legislația relevantă.
            În general, parametrul K270 este legat de stadiul de oxidare a uleiului, dar diferite studii științifice în acest sens demonstrează că există o legătură strânsă între valoarea parametrului K270 și compoziția naturală a uleiului de măsline: uleiurile provenite din recolta cea mai timpurie prezintă valori considerabil mai mari pentru acest parametru, ceea ce se poate explica prin prezența unei cantități mai mari de compuși fenolici, care absorb la o lungime de undă de 280 nm, ceea ce denaturează datele. În mod paradoxal, prezența acestor compuși fenolici determină în mare măsură stabilitatea înaintea oxidării și majoritatea atributelor senzoriale caracteristice uleiului de măsline virgin.
            DOCUMENT UNIC
            
               „Antequera”
            
            
               Nr. UE: PDO-ES-00327-AM03 – 19.3.2018
            
            
               DOP ( X ) IGP ( )
            
            1.   Denumirea
            
            „Antequera”
            2.   Statul membru sau țara terță
            
            Spania
            3.   Descrierea produsului agricol sau alimentar
            
            3.1.   Tipul de produs
            
            Clasa 1.5. Uleiuri și grăsimi (unt, margarină, uleiuri etc.)
            3.2.   Descrierea produsului căruia i se aplică denumirea de la punctul 1
            
            Ulei de măsline extravirgin obținut din fructele măslinului (Olea Europea L.), produs exclusiv prin procedee fizice sau mecanice, la o temperatură care nu alterează compoziția chimică naturală a uleiului, păstrând în același timp gustul, aroma și caracteristicile fructului din care provine.
            Din punct de vedere organoleptic, sunt uleiuri care prezintă un atribut fructat de măsline verzi, de alte fructe coapte, de migdale, banane și iarbă verde, cu intensități care variază de la medie la puternică. Pe de altă parte, atributul amar și cel picant au intensități care variază de la ușoară la medie și care coexistă în perfectă armonie cu arome ușor dulci.
            Uleiurile cu denumirea de origine protejată „Antequera” trebuie să fie obligatoriu uleiuri de măsline extravirgine care să prezinte următoarele specificații:
            Indicatori fizico-chimici:
            
                        aciditate (%)
                     
                     
                        maximum 0,3 
                     
                  
                        indice de peroxid (mEq oxigen per kg de ulei)
                     
                     
                        maximum 10
                     
                  
                        K270 (absorbanță de 270 nm)
                     
                     
                        maximum 0,18 
                     
                  
               
            Caracteristici organoleptice:
            
                        valoarea medianei atributului fructat
                     
                     
                        minimum 4
                     
                  
                        mediana defectului
                     
                     
                        egală cu 0
                     
                  3.3.   Hrană pentru animale (doar în cazul produselor de origine animală) și materii prime (doar în cazul produselor prelucrate)
            
            Ulei de măsline extravirgin obținut din fructele măslinului (Olea Europea L.) din soiul local Hojiblanca, putând fi incluse și alte soiuri minoritare, precum Picual sau Marteño, Arbequina, Picudo, Lechín de Sevilla sau Zorzaleño, Gordal de Archidona, Verdial de Vélez Málaga și Verdial de Huévar.
            Soiul Hojiblanca este soiul principal, majoritar, dat fiind că reprezintă peste 90 % din suprafața totală a plantațiilor de măslini din zonă. Celelalte soiuri sunt considerate secundare, întrucât sunt mai puțin răspândite în zonă. Următoarele soiuri sunt considerate autohtone, de origine locală: Hojiblanca și Gordal de Archidona.
            3.4.   Etape specifice ale producției care trebuie să se desfășoare în aria geografică delimitată
            
            Măslinele folosite la fabricarea produsului trebuie să provină din plantații de măslini înregistrate situate în aria de producție și să aparțină soiurilor autorizate.
            Uleiul se obține în presele înregistrate, situate în aria de producție, care îndeplinesc toate condițiile prevăzute.
            Etapele producției sunt: curățarea, spălarea și cântărirea măslinelor; malaxarea pastei; separarea fazelor solide și lichide prin centrifugare continuă; separarea fazelor lichide prin centrifugare continuă; decantarea și depozitarea.
            3.5.   Norme specifice privind felierea, răzuirea, ambalarea etc. ale produsului la care se referă denumirea înregistrată
            
            Uleiul se îmbuteliază în recipiente din sticlă de culoare închisă, din plastic de culoare închisă, din metal placat cu un material de uz alimentar sau din ceramică de uz alimentar, conform reglementărilor în vigoare, dat fiind că aceste ambalaje mențin mai multă vreme proprietățile fizico-chimice și organoleptice ale uleiului și nu afectează calitatea conținutului, întrucât limitează pătrunderea luminii, care accelerează procesul de oxidare a uleiului.
            3.6.   Norme specifice privind etichetarea produsului la care se referă denumirea înregistrată
            
            Etichetele comerciale, proprii fiecărei întreprinderi înregistrate, trebuie să fie supervizate de Consiliul de reglementare în ceea ce privește utilizarea logoului denumirii. Pe etichete trebuie să figureze obligatoriu mențiunea: „Denominación de Origen Protegida Antequera” sau simbolul denumirii de origine, precum și simbolul Uniunii.
            Toate tipurile de recipiente în care uleiul este vândut pentru consum trebuie să prezinte un sigiliu de garanție, etichete sau contraetichete, numerotate și acordate sau supervizate de Consiliul de reglementare în ceea ce privește utilizarea logoului denumirii. Contraetichetele trebuie să fie aplicate doar în unitatea de îmbuteliere înregistrată și întotdeauna în așa fel încât să nu poată fi reutilizate.
            4.   Delimitarea concisă a ariei geografice
            
            Aria de producție este constituită din teritoriile situate în următoarele comune din provincia Malaga: Alameda, Almargen, Antequera, Archidona, Campillos, Cañete La Real, Cuevas Bajas, Cuevas de San Marcos, Fuente de Piedra, Humilladero, Mollina, Sierra de Yeguas, Teba, Villanueva de Algaidas, Villanueva del Rosario, Villanueva del Trabuco și Villanueva de Tapia și, din provincia Cordoba, comuna Palenciana.
            5.   Legătura cu aria geografică
            
            
               Specificitatea ariei geografice
            
            Aria de producție se află în regiunea naturală a depresiunii Antequera, situată în vestul extrem al depresiunilor intrabetice din Andaluzia. La nord, aria de producție este mărginită de provinciile Cordoba și Sevilla, la vest de provinciile Sevilla și Cadiz și la est de Granada. Limita de sud este formată dintr-un complex de lanțuri muntoase subbetice care separă aria de producție de Montes de Málaga, de Hoyas del valle del Guadalhorce și de Serranía de Ronda, toate aceste regiuni făcând parte din provincia Malaga.
            Aria geografică prezintă caracteristici geomorfologice și climatice deosebite. Regiunea cuprinde o zonă de depresiune cu topografie lină (400-600 m altitudine), care este înconjurată de o serie de lanțuri muntoase situate spre nord (lanțurile muntoase subbetice) și sud (lanțul muntos penibetic), ceea ce îi conferă condiții microclimatice și edafice deosebite pentru cultivarea măslinului.
            Plantațiile de măslini sunt situate la cote cuprinse între 450 și 600 de metri altitudine, pe soluri de profunzime medie și foarte argiloase (20-70 % carbonați). Pe de altă parte, datorită caracterului endoreic al depresiunii Antequera, care a dat naștere unor niveluri diverse de terase fluviale, solurile prezintă o mare cantitate de depozite terțiare, între care argile roșii din perioada mijlocie a pliocenului, care furnizează mult potasiu plantațiilor de măslini și un grad înalt de retenție a umidității, ceea ce favorizează condițiile de vegetație ale măslinilor, dat fiind că peste 90 % din suprafața cultivată cu măslini nu este irigată. Regiunea Antequera prezintă o climă temperată-caldă mediteraneeană, devenită un pic continentală din cauza faptului că se află în depresiunile intrabetice ale Andaluziei. Această situare determină contraste termice pronunțate între vară și iarnă și între noapte și zi. Temperaturile medii din luna cea mai friguroasă (ianuarie sau decembrie) variază între 6 °C și 9 °C. Lunile cele mai calde sunt iulie și august, cu temperaturi medii cuprinse între 22 °C și 27 °C.
            
               Specificitatea produsului
            
            Uleiul de măsline extravirgin „Antequera” DOP se caracterizează, din punct de vedere organoleptic, prin faptul că prezintă intensități ale atributului fructat (de măsline verzi) care variază de la medii la puternice, cu o valoare medie de cel puțin 4, împreună cu o gamă de arome plăcute de alte fructe coapte, migdale, banane și nutreț verde. Aceste uleiuri prezintă intensități ale atributelor amar și picant care variază de la ușoare la medii și coexistă în perfectă armonie cu aromele ușor dulci. În ceea ce privește caracteristicile fizico-chimice, produsul se distinge printr-o aciditate scăzută (sub 0,3 %), un conținut redus de peroxizi (sub 10) și o absorbanță în ultraviolet scăzută (K270) (sub 0,18).
            Produsul prezintă un conținut foarte echilibrat de acizi grași. Acest ulei prezintă niveluri ridicate de acid oleic (între 78 și 81 %), niveluri medii de acid linoleic (între 5 și 8 %), un raport ridicat între acizii grași mononesaturați și saturați (între 11 și 15) și un raport mediu între acizii grași oleici și linoleici (între 15 și 12), ceea ce îl face lejer la degustare.
            Aceste uleiuri au o stabilitate moderată, date fiind concentrațiile mari de tocoferoli, care explică de ce uleiurile din Antequera sunt foarte bogate în vitamina E.
            Trebuie precizat faptul că fracțiunea nesaponificabilă a uleiurilor din Antequera conține un nivel ridicat de metilsteroli, peste 30 mg/100 g de ulei.
            
               Legătura cauzală dintre aria geografică și caracteristicile produsului
            
            Toleranța soiului autohton Hojiblanca la solurile calcaroase din aria geografică, dată fiind necesitatea arborelui de a extrage calciul din sol, împreună cu clima mediteraneeană cu caracteristici continentale din regiunea naturală a depresiunii Antequera, cu ierni reci și uscate, a permis ca măslinele din soiul autohton Hojiblanca, recoltate de pe plantațiile de măslini din această zonă în lunile cu temperaturi scăzute, să producă uleiuri care prezintă, în plan senzorial, un atribut fructat de măsline verzi cu valori medii de cel puțin 4, cu arome plăcute de alte fructe coapte, migdale, banane și nutreț verde și cu atribute amar și picant cu o intensitate variabilă între ușoară și medie și care, din punct de vedere fizico-chimic, au o aciditate scăzută (sub 0,3), un indice de peroxid mai mic de 10 și o absorbanță în ultraviolet mai mică de 0,18.
            Pe de altă parte, temperaturile scăzute din sezonul de iarnă, caracteristice ariei geografice, întârzie perioada de coacere a soiului autohton Hojiblanca, ceea ce provoacă o modificare a profilurilor de aciditate ale uleiurilor, crescând nivelurile de acid oleic (între 78 și 81 %) în detrimentul acizilor grași saturați și nesaturați.
            
               Trimitere la publicarea caietului de sarcini
            
            [articolul 6 alineatul (1) al doilea paragraf din prezentul regulament]
            Textul complet al caietului de sarcini al denumirii poate fi consultat la următoarea adresă:
            http://www.juntadeandalucia.es/export/drupaljda/Pliego_Antequera_modificado.pdf
            sau
            http://www.juntadeandalucia.es/organismos/agriculturapescaydesarrollorural/areas/industrias-agroalimentarias/calidad-promocion/paginas/denominaciones-calidad-aceite-oliva.html, unde linkul către caietul de sarcini se află sub denumirea de origine protejată
            sau
            accesând pagina principală a site-ului Consejería de Agricultura, Pesca y Desarrollo Rural (http://www.juntadeandalucia.es/organismos/agriculturapescaydesarrollorural.html), după cum urmează: „Áreas de actividad”/„Industrias Agroalimentarias”/„Calidad y Promoción”/„Denominaciones de Calidad”/„Aceite de oliva virgen extra”, unde linkul către caietul de sarcini se află sub denumirea de origine protejată.